Apa Akan Berlaku Pada Dunia Kalau Vaksinisasi Dihentikan?

Tahukah anda, sekitar tahun 1976, program vaksin bagi penyakit cacar (smallpox) diberhentikan kerana penyakit cacar telah berhenti dan dapat dibasmi sepenuhnya hingga penyakit ini diisytiharkan tidak wujud lagi di atas muka bumi?

Tahukah anda, berlaku penurunan mendadak bagi penyakit campak (measles) dari jumlah kadar insiden 656.5/sejuta populasi pada tahun 1982 hingga insiden 2.0/sejuta populasi menjelang 2009?

Namun sayang, segala bukti yang didatangkan dengan statistik penurunan jumlah kes, kematian serta pembasmian serta-merta penyakit-penyakit berjangkit ini, belum cukup untuk membuka mata warga dunia hari ini tentang kepentingan dan keberjayaan vaksin dalam ikhtiar meningkatkan kualiti kesihatan serta memperpanjang jangka hayat manusia.

Buktinya, wujud pihak yang menolak pengambilan vaksin, hingga mencetuskan gerakan antivaksin di bawah lembayung faham serta tanggapan yang sama terhadap vaksin, hingga akhirnya mengundang kembali padah yang suatu ketika pernah diisytihar tidak wujud lagi di atas muka bumi.

Kita sering melihat bahawa keputusan atau pendirian seseorang, lebih-lebih lagi para ibu bapa terhadap amalan vaksin terhadap anak mereka sebagai suatu keputusan yang bersifat ‘peribadi’. Maka, kita membuka seluas-luasnya ruang ke atas pilihan atau pendirian ini kerana bagi kita, apalah sangat 2-3 orang ibu bapa yang menolak anak mereka untuk divaksin, berbanding yang menerima.

Malah, isu gerakan antivaksin ini pun masih baru kedengaran kerana sebelum ini, kita tidak hidup di era langit terbuka, di mana akses maklumat hanya semudah di hujung jari. Ibu bapa sekadar menerima usul daripada pihak kerajaan ataupun pihak hospital untuk memvaksin anak mereka tanpa sebarang argumentasi, berbeza dengan keadaan kini di mana ibu bapa sudah rajin untuk mengambil tahu beberapa bacaan tentang vaksin, yang mana sesetengahnya diambil dari sumber yang tepat, manakala sebahagian yang lain tidak terlepas daripada seleweng fakta, pseudoscience dan hujah-hujah para penunggang agama.

Kesannya, gerakan anti vaksin inilah yang meruntuhkan sistem imuniti sejagat yang terbina dari kalangan masyarakat sihat yang bebas penyakit, atau istilah lainnya, herd immunity. Jangkitan penyakit akibat sesuatu anasir luar (pathogen) adalah bergantung kepada tahap imuniti komuniti tersebut.

Sekiranya kesemua individu dalam komuniti tersebut mengambil vaksin, maka risiko jangkitan dalam komuniti tersebut adalah lemah/rendah, hingga boleh jadi tiada lagi jangkitan. Namun sebaliknya, sekiranya ramai dalam kalangan masyarakat di sesebuah komuniti tidak mengambil vaksin, maka kadar jangkitan adalah amat tinggi, lebih-lebih lagi kepada penyakit berjangkit yang boleh membawa maut dalam kadar segera seperti Difteria, Batuk Kokol (Whooping Cough) dan Kancing Gigi (Tetanus).

Kesan seterusnya adalah pengundangan semula penyakit-penyakit berjangkit yang sudah berjaya dibasmi sepenuhnya. Hanya kerana kedegilan serta sikap kurang peduli sebahagian daripada masyarakat yang gigih menolak vaksin dengan hujah tidak halal, agenda Yahudi, menyebabkan autisme dan sebagainya, kita seolah-olah memberi peluang kepada penyakit-penyakit ini untuk ‘mati, hidup kembali’. Malaysia mungkin belum pernah mengalami ‘kepulangan semula’ penyakit berbahaya.

Namun, lihat sejarah vaksin di Jepun. Sekitar tahun 1974 di Jepun, 80% rakyatnya telah mendapatkan vaksin terhadap batuk kokol, sehingga dicatatkan waktu itu, hanya sekitar 393 kes dan tiada kematian dilaporkan. Ketika inilah, warga Jepun mula melonggarkan pertahanan mereka dengan kadar penurunan pengambilan vaksin hanya 10% rakyat sahaja menjelang 1979. Natijahnya, peningkatan mendadak kes batuk kokol sehingga 13,000 kes dan 41 jumlah kematian dilaporkan pada tahun tersebut, menjadikan Jepun cakna semula dengan wabak ini dan memperketatkan pegambilan vaksin sekali lagi.

Lebih malang lagi, ada sesetengah golongan yang akan mendapat mudarat secara langsung daripada sikap tidak peduli golongan anti vaksin ini. Mereka ialah orang-orang yang rendah imunisasinya, seperti pesakit kencing manis, pesakit kanser, bayi yang baru lahir, ibu mengandung, serta warga emas, yang mana kadar imuniti mereka yang rendah, langsung tidak mampu menjadi benteng pertahanan daripada wabak yang melanda, menjadikan mereka sangat mudah dijangkiti penyakit. Maka, sekiranya sikap tidak peduli dan terlalu menyanjung pendapat ‘peribadi’ ini tidak dihentikan dengan didikan dan hujah yang tepat,  tidak mustahil golongan imuniti rendah akan terus-menerus menjadi mangsa.

Perlu difahami, bahawa realiti zaman sekarang sudah jauh berbeza meninggalkan zaman datuk nenek kita dahulu kala. Lihat sahaja bagaimana persekitaran kita, alam sekitar yang tercemar teruk, bilangan populasi dunia yang kian meningkat, dan berapa banyak bahan toksik yang diolah menjadi makanan harian kita menjadikan padang ukuran kita dengan zaman dahulu kala sudah tidak lagi sama. Maka, hujah ‘zaman datuk nenek kita dulu tidak ada pun penyakit kalau tidak mengambil vaksin’ tertolak sama sekali.

Sudah-sudahlah dengan sikap jahiliah dan tidak ambil peduli kita hingga mengakibatkan musibah kepada orang lain yang tidak bersalah. Sekiranya kita masih tegar menolak vaksin dengan hujah kononnya ia adalah agenda Yahudi, mengandungi unsur tidak halal, menyebabkan kesan sampingan dan sebagainya, rujuk semula pakar-pakar perubatan atau mereka yang ahli dalam bidangnya untuk mengulas lebih lanjut soal ini.

Hentikan mengambil hujah-hujah pincang yang tidak berasaskan bukti lalu menolak pengambilan vaksin hingga mengakibatkan kemusnahan kepada diri sendiri, anak-anak serta masyarakat sekeliling. Fikirlah dahulu sebelum bertindak, kerana sesal dahulu pendapatan, sesal kemudian tidak berguna.

Artikel disumbangkan oleh Khalis Shahirah Bt Mohamed Hafiz untuk The Patriots.

RUJUKAN:

Dr Muhammad Ilman bin Abdul Razak; Historia 2017. What If: We Stopped Vaccinations, Feb 2019.

Laman Asal:
https://www.facebook.com/149033741924400/posts/1282440558583707/?d=n

Health Academy,
Biro Akademik,
PERUBATAN Cawangan al-Azhar.


Mak Dara: Watak Nyonya Mansur Dikenang Sepanjang Zaman

“Kassim Selamat? Siapa dia Kassim Selamat? Lawyer? Majistret?”

“Ahli muzik”

“Ahli muzik? Memang pantang datuk nenek aku ahli muzik. Anak tak mengenang jasa!”

Begitulah bait-bait dialog yang dilafazkan oleh Mak Dara di dalam filem Ibu Mertua Ku (1962) arahan P. Ramlee. Apabila berbicara tentang pelakon hebat ini, kita tidak boleh lari untuk memperkatakan tentang lakonannya di dalam filem tersebut. Beliau telah berjaya membawa peranan sebagai ibu mertua yang kejam dan tidak bertimbang rasa dengan sangat baik. Lakonan Mak Dara di dalam filem itu boleh dikatakan setaraf dengan mutu lakonan pelakon antarabangsa dan paling dikenang sepanjang zaman.

Mak Dara atau nama sebenarnya Dara binti Ali merupakan seorang pelakon bangsawan sebelum terjun ke dalam dunia perfileman Melayu. Beliau menjadi pelakon bangsawan sejak zaman remaja lagi. Selain daripada berlakon di pentas bangsawan, Mak Dara juga merupakan seorang penari joget dan penyanyi.

Seperti pelakon-pelakon bangsawan yang lain, Mak Dara menjadi rebutan tauke-tauke kumpulan bangsawan seawal tahun 1920-an lagi. Antara kumpulan bangsawan yang pernah disertai oleh Mak Dara ialah City Opera, Maha Opera, Sri Noran Opera, Peninsular Opera dan banyak lagi. Semasa  bergiat aktif bersama kumpulan-kumpulan bangsawan, beliau telah mengelilingi seluruh Tanah Melayu, Sabah, Sarawak, Brunei, dan sekitar kepulauan Borneo dan Sumatera. Nama Mak Dara ketika itu setanding dengan pelakon-pelakon bangsawan yang lain seperti Shariff Medan, Yem, Khairuddin, Udo Omar, Malek Sutan Muda, Puteh Lawak, Habsah dan Siti Tanjong Perak.

Pada awal dekad 1940-an, Mak Dara telah berpeluang untuk berlakon di dalam filem. Filem pertama lakonan Mak Dara berjudul Ibu Tiri (1941) terbitan Shaw Brothers di Singapura. Namun, aktiviti lakonan Mak Dara di layar perak dan pentas bangsawan terhenti semasa Perang Dunia Kedua. Selepas tamat peperangan, Mak Dara kembali bersama kumpulan bangsawan dengan membuat persembahan dari satu tempat ke satu tempat yang lain.

Pada tahun 1950-an, ramai tokoh-tokoh bangsawan telah beralih angin untuk menceburkan diri dalam dunia perfileman termasuklah Mak Dara. Di zaman itu hiburan bercorak filem lebih popular dan digemari masyarakat berbanding bermain wayang bangsawan. Mak Dara telah berlakon di dalam filem Berdosa (1951) arahan S. Ramanathan. Antara pelakon bangsawan yang turut diambil berlakon bersama Mak Dara di dalam filem itu ialah Yem, Daeng Idris, Siti Tanjong Perak dan A.R. Tompel. Selepas itu, Mak Dara berlakon di dala filem Norma (1951) yang diterbitkan oleh Nusantara Film. Filem yang diarahkan oleh Armaya (A.R. Tompel) ini turut dibintangi oleh Salmah Ismail (Saloma), Bahar Said, Salbiah Harun, S. Kadarisman dan Daeng Idris.

Ketika P. Ramlee ingin menyelenggarakan filem Ibu Mertua Ku (1962), beliau mahu Mak Dara sendiri yang melakonkan watak Nyonya Mansur. Pada mulanya Mak Dara enggan menerima tawaran itu kerana dia enggan menyusahkan P. Ramlee dan khuatir tidak dapat membawa watak tersebut dengan baik. Namun sebagai pengarah, P. Ramlee tetap berkeras ingin mengambil Mak Dara berlakon di bawah arahannya. Beliau mengatakan bahawa hanya Mak Dara sajalah yang mampu melakonkan watak itu dengan sempurna.

Oleh kerana melihat P. Ramlee bersungguh-sungguh mahukan khidmat lakonannya, Mak Dara bersetuju untuk menerima tawaran itu. Filem Ibu Mertua Ku adalah filem arahan P. Ramlee yang paling lama untuk disiapkan. Ia mengambil masa lebih kurang 6 bulan untuk disiapkan.

Kehebatan lakonan Mak Dara amat teserlah dalam filem tersebut. Beliau telah menjadi salah satu watak cult di dalam sejarah perfileman Melayu. Apabila disebut saja nama Mak Dara atau Nyonya Mansur, pasti ramai yang terbayangkan sikapnya yang kejam dan sanggup melakukan apa saja asalkan kemahuannya dipenuhi. Tentu saja ramai di antara kita yang ingat akan babak lakonannya di pusara dan dialog “Ala Kassim..!” sentiasa dikenang antara babak terbaik sepanjang zaman.

Menurut P. Ramlee, beliau sangat kagum dengan kebolehan Mak Dara dalam membawa watak sebagai ibu mentua yang kejam dan tidak berhati perut. Mak Dara adalah bintang yang dapat menggayakan wataknya dengan kesempurnaan yang sukar ditandingi oleh pelakon lain yang sebaya dengannya.

Mak Dara adalah seorang pelakon bebas yang tidak terikat dengan mana-mana studio. Beliau turut berlakon untuk studio Cathay-Keris Film (Singapura) dan Merdeka Film Studio (Kuala Lumpur). Filem terakhir lakonannya ialah Mat Toyol (1969) terbitan Cathay-Keris Film.

Mak Dara meninggal dunia pada 16 Februari 1970 akibat sakit tua di Hospital Besar Singapura. Beliau menghembuskan nafasnya yang terakhir pada tarikh lahirnya yang ke 63. Ramai sahabat-sahabat seperjuangannya seperti Siti Tg. Perak, Ahmad Nisfu, Saamah, Malek Sutan Muda, Shariff Medan dan S. Sudarmadji yang turut menyatakan kesedihan mereka di atas pemergian Mak Dara.

FILEM-FILEM LAKONAN MAK DARA

Sumber


Pembunuhan Beramai-ramai Parit Sulong (Parit Sulong Massacre)

Pembunuhan beramai-ramai Parit Sulong berlaku pada 23 Januari 1942 yang dilakukan oleh anggota Division Pengawal Imperial (Imperial Guards Division) dari Tentera Imperial Jepun terhadap Tentera Berikat dari pasukan Division ke 8 Australia (Australian 8th Division) dan Brigade Infantri ke-45 India (Indian 45th Infantry Brigade) semasa penaklukan Tanah Melayu ketika Perang Dunia Kedua.

Beberapa hari sebelumnya, tentera Berikat telah menyerang hendap tentera Jepun berhampiran Gemas dan meletupkan jambatan di situ dalam pertempuran Jambatan Gemencheh. Semasa Penjajahan Jepun di Tanah Melayu, anggota pasukan Division ke 8 Australia dan Brigade Infantri ke-45 India, sedang berundur sambil bertempur apabila mereka dikepung berhampiran dengan jambatan di Parit Sulong. Pasukan Berikat bertempur dengan pasukan Jepun yang lebih besar selama dua hari sehingga mereka kekurangan bekalan peluru dan makanan.

Setelah gagal berunding di bawah bendera putih untuk membenarkan mereka yang tercedera untuk lalu, pemerintah pasukan Tentera Berikat mengandaikan bahawa pihak Jepun akan mematuhi Perjanjian Geneva (Geneva Convention) mengenai tawanan perang dan memerintahkan kesemua mereka yang sihat dan mampu diperintahkan untuk berpecah ke dalam hutan, satu-satunya jalan bagi mereka kembali menyertai barisan pihak Berikat.

Bagi sekitar 110 tentera Australia dan 40 tentera India yang cedera teruk untuk melarikan diri, pilihan mereka yang ada hanyalah untuk menyerah diri. Tahanan perang yang cedera ditawan. Mereka telah diseksa dengan ditendang dan dihentak dengan buntut senapang oleh Pengawal Imperial dan ditahan dalam bangunan kayu. Mereka kemudian dikumpulkan dan diperiksa oleh Ketua Pegawai Pemerintah, Leftenan General Nishimura Takuma, Division Pengawal Imperial yang memberikan arahan untuk “menghapuskan” tahanan yang tercedera.

Dalam perbicaraannya di Makhamah Tentera Autralia, Nishimura mendakwa bahawa tindakannya bermaksud “memindahkan mereka yang tercedera ke belakang” – tetapi Chief of Staff, Kolonel Imai Kamerjiro – yang tidak terselamat dalam perperangan – menambah, “Mayat tahanan hendaklah dibakar selepas selesai pembunuhan itu”. Teks penuh arahan tersebut diberikan kepada Lt. Fujitayang ditugaskan bagi menghapuskan tahanan.

Pada petang 22 Januari 1942, mereka diperintahkan untuk berkumpul di belakang baris kedai yang rosak berdekatan. Mereka yang tercedera dipapah oleh mereka yang mampu berjalan, setelah dijanjikan rawatan perubatan dan makanan. Sementara menunggu ditempat perkumpulan, samaada duduk atau terbaring lemah, tiga mesingan, tersorok di bilik belakang mulai menembak, menghala tahanan tersebut. Sejumlah tahanan yang masih hidup di tikam dengan bayonet. Selepas itu baris rumah kedai tersebut dirobohkan dan mayat tahanan diletakkan di atasnya. Enam puluh galon minyak dituang ke atas timbunan itu dan api dihidupkan. Menjelang tengah malam, timbunan kayu dan mayat membentuk abu setinggi dua kaki sebelum diisikan kedalam kawah bekas letupan bom di jalan berhampiran.

Menurut keterangan Russel Baddon, saksi lain yang menyatakan kisah berlainan: “Sesetengah daripada mereka diikat dengan kawat di tengah jalan sebelum ditembak dengan mesingan dan dicurah dengan petrol dan dibakar dibakar hangus, sebelum digelek ke hadapan & ke belakang secara teratur dengan lori yang dipandu oleh tentera Jepun.”

Kenyataan penduduk tempatan turut melaporkan bahawa tahanan perang (POWs) diikat beramai-ramai dengan kawat dan dipaksa berdiri di atas jambatan, sebelum seorang tentera Jepun menembak seorang, menyebabkan yang lain jatuh ke dalam sungai Simpang Kiridan & lemas.Tiga orang tentera Australia terselamat dan dua daripadanya masih hidup sehingga tamat perang. Dua tentera Australia yang tercedera dan sempat melarikan diri dari pembunuhan beramai-ramai itu dan menjadi saksi mengenai layanan Jepun terhadap tahanan perang.

Rekod rasmi menunjukkan seramai 150 orang yang tercedera dibunuh. Leftenan General Takuma Nishimura kemudiannya disabitkan terbabit dalam pembunuhan beramai-ramai di Parit Sulong oleh Mahkamah Tentera Australia (Australian Military Court) dan digantung hingga mati pada 11 Jun 1951.


Masih Relevankah Tenaga Suria?

Semua sedia maklum dengan isu perubahan iklim, dunia mula beralih ke arah menjaga kelestarian alam termasuk memilih tenaga boleh diperbaharui. Salah satu tenaga boleh diperbaharui yang menjadi komoditi hangat di pasaran ialah tenaga suria. Namun, di sebalik penurunan kos saban tahun, kos mendapatkan tenaga suria masih dianggap mahal.

Justeru, para saintis mula mencari jalan bagaimana hendak mengurangkan lagi kos tenaga suria agar ia boleh dinikmati semua termasuk golongan kurang berkemampuan. Salah satu idea terbaru berkenaan tenaga suria ialah panel anti-suria. Panel ini dikatakan menyerap tenaga suria pada waktu malam dan menukarnya sebagai tenaga elektrik.

Pada waktu malam, bila panel suria tidak menerima sebarang haba untuk diserap, terdapat haba yang keluar dan boleh dimanfaatkan sebagai tenaga. Dengan menghalakan panel yang panas ke arah ruang angkasa lepas, haba ini mula bersinar di luar sebagai sinaran inframerah lutsinar.

Fenomena ini dikenali sebagai penyejukan sinaran dan sekiranya haba yang keluar ini boleh dimanfaatkan sebagai tenaga elektrik, ia boleh membekalkan elektrik kepada bandar-bandar pada waktu malam. Dengan kos menyimpan tenaga suria pada waktu siang terlalu mahal, penghasilan tenaga secara terus pada waktu malam dilihat boleh mengurangkan beban tersebut.

Dan ini menjadi pilihan sepasukan penyelidik dari Universiti Stanford yang mengaplikasikan model termodinamik dari penjana tenaga termoelektrik untuk rekaan panel anti-suria mereka. Mengikut model tersebut, mereka menjangkakan tenaga sebanyak 2.2 watt per meter persegi tanpa memerlukan bateri atau sumber tenaga luar.

Walaupun pelbagai entiti sedang mencuba menghasilkan panel sel anti-suria, rekaan penyelidik Universiti Stanford boleh menghasilkan tenaga sebanyak 120 kali ganda berbanding panel anti-suria lain. Dengan kapasiti tenaga sebegitu rupa, ia sudah menghampiri penanda aras prestasi enjin haba Carnot iaitu had termodinamik secara teori untuk enjin tenaga yang sempurna.

Konsep ini berasaskan teknologi sedia ada yang menggabungkan dan memanfaatkan penyejukan sinaran dengan penjana tenaga termoelektrik. Dari segi skala, dengan hanya meninggalkan kesan kurang daripada 1%, ia merupakan satu tanda yang baik memandangkan penjana tersebut merupakan bahagian termahal dalam sistem tersebut.

Kumpulan penyelidik ini kemudiannya mengaplikasikan parameter dunia sebenar pada model komputer panel anti-suria mereka. Bila ia diletakkan di atas bumbung, mereka melihat model saiz panel anti-suria mereka menghasilkan keseimbangan terbaik antara kehilangan haba dengan penukaran termoelektrik.

Salah seorang ahli kumpulan ini ialah jurutera elektrik, Lingling Fan. Beliau berkata, “Kami sedang membangunkan teknik penjanaan elektrik lestari, berprestasi tinggi yang membolehkan semua orang termasuk di luar bandar akses kepada sumber tenaga yang boleh diharap dan lestari dengan kos yang rendah.

“Sumber tenaga modular sebegini boleh digunakan dengan membekalkan tenaga kepada pengesan-pengesan luar grid yang digunakan dalam pelbagai jenis aplikasi dan mengubah sisa haba dari kenderaan kepada tenaga yang boleh digunakan.”

Bagaimanapun, aplikasi sebegini masih belum dapat direalisasikan. Ini kerana walaupun mempunyai potensi tenaga yang hebat tetapi ia masih belum mencukupi memenuhi pelbagai aspirasi yang dinyatakan. Walau bagaimanapun, tenaga yang tidak bergantung kepada sumber fosil untuk keperluan tenaga manusiawi ialah satu idea yang patut dikembangkan dan ditambahbaik.

RUJUKAN :

Cassella, Carly. (2020). This ‘Anti-Solar Panel’ Could One Day Produce Energy Even at Night. Science Alert. https://www.sciencealert.com/an-off-grid-anti-solar-panel-could-one-day-produce-energy-even-at-night


Darussalam, Malikul Adil & Konsep Perbandaran Melayu

Teori saya seawal-awal gelar Darul pada negeri Melayu merujuk kepada kota raja atau ibu negeri tempat pemerintah bersemayam bukan untuk wilayah jajahan takluknya. Ini bermakna Darussalam pada Aceh, Pasai, Palembang(zaman Demang Lebar Daun!), Pahang, Melaka dan Batu Sawar(Johor) adalah gelaran untuk sebuah city-state yang menjadikan Islam sebagai falsafah dan perundangan asas. Kalau di Atas Angin kita ada konsep Madinatussalam di Baghdad yang dibina pada tahun 762-766 masihi dan lagi Darussalam di Sawahili.

Madinatussalam atau Kota Bulat(The Round City) dibina melalui kepakaran geometri dan teknologi Parsi dan Sindhi(pusat intelektual Veda dan Buddhisme) sedikit sebanyak menerapkan konsep ‘mandala’ agama Vedik menzahirkan sesebuah ibukota kerajaan sebagai bayangan ‘kerajaan langit’. Metaforanya istana Khalifah Banu Abbas bergelar Darul ‘Imarah atau al-Qasr dan juga Jami'(masjid) merupakan pusat kepada makrokosmo dan mikrokosmo alam ini selaku penjawat jawatan khalifah Allah di atas muka bumi ini. Semua dikelilingi pula mengikut hirarki premis-premis kerajaan, bangsawan dan rakyat terbanyak yang lain.

Ironinya konsep mandala ini begitu terkenal di Alam Melayu sejak zaman Kedah Tua dan Srivijaya apabila kota-kota raja dianggap suci dan pusat bersemayamnya bayangan tuhan di muka bumi(devaraja). Konsep ini kekal dipertahankan sehingga abad ke-19 atau ke-20 masihi apabila kerajaan Melayu masih membina istana mereka mengikut perancangan mandala ini dan adat bertawaf mengelilingi istana yang terletak di pusat kota yang dianggap sebagai Gunung Mahameru sebanyak 7 kali masih berjalan dalam adat-adat pertabalan, kemangkatan dan perkahwinan diraja.

Disamping konsep ‘kota sejahtera’ Madinatussalam saya juga berpendapat bahawa penerapan konsep ‘Malikul Adil’ yakni gelaran awal dari zaman Banu Saljuq dan Kesultanan Delhi yang diterapkan kedalam lingkungan raja-raja Melayu yang menyalin masuk ke dalam agama Islam secara besar-besaran sekitar abad ke-12 dan ke-13 masihi merupakan indikasi kewujudan falsafah politik dan ekonomi Islam yang disandang pemerintah. Pemerintah tersebut mendiami dan mentadbir suatu-suatu pusat politik dan pusat ekonomi masyarakat Islam. Aspek-aspek kemasyarakatan tersebut tidak dapat dipenuhi tanpa peranan raja dan kota yang menjadi premis kerajaan baginda. Pendek kata ciri-ciri sebuah Darussalam mestilah wujud seorang Malikul Adil.

Bertitik tolak daripada itulah maka Malikul Adil dikehendaki menjalankan beberapa kriteria pemerintahan yang idealistik dan moralistik mengikut hukum adat Melayu sediapurba yang disesuaikan dengan kanun-kanun Islamiah seperti kewujudan beberapa kanun zaman langka di Semenanjung dan Sumatera misalnya Kanun Melaka, Kanun Aceh, Kanun Dato’ Kota Setar, Kanun Pahang, dan lain-lain. Hal inilah menarik minat saya untuk memerhati apakah ia menetapkan peruntukan untuk aspek perancangan dan pentadbiran sebuah bandar(kota pelabuhan), kota, pura, pekan, pelabuhan atau kampung.

Kelmarin semalam pensyarah kami Prof. Arshad Islam didalam kelas ‘Islamic City’-nya menerangkan kepada kami akan kewujudan kriteria sebuah perbandaran menurut Imam asy-Syafie yang sofistikated antaranya adalah ia mesti ada pasar, madrasah, hammam(rumah mandi), penempatan dan … Selain itu penetapan ciri sebuah perbandaran yang ideal mestilah memiliki keelokan pada keselamatan, cuaca, sumber airnya, aturan ketetapan matawangnya, kesihatannya dan yang paling penting kewujudan instituti fekah yang menjamin kemakmuran kehidupan bermasyarakat dan beragama di sesebuah penempatan Islami. Kita sedia maklum bahawa negarakota-negarakota Melayu lebih dari cukup memenuhi kriteria-kriteria tersebut.

Sebenarnya kota awal Islam di Alam Melayu berbeza dengan kota asli di Atas Angin kerana Islam pada mulanya menjadi elemen tempelan dan ekstra yang berkembang dari bentuk kota asli pra-Islam tapi hal ini berubah dengan berdirinya kerajaan Pasai Samudrah, Melaka dan Kedah dan disusuli kerajaan-kerajaan keturunan mereka yang semuanya menjadikan elemen perancangan bandar dan senibina infrastruktur berasaskan Islam. Misalnya jika masjid mungkin binaan sendiri sendiri pada zaman Singapura Lama ia menjadi sebahagian kompleks istana di tengah tengah negeri pada zaman Melaka dan Johor. Apakah juga wujud institusi Islamiah selenggaraan kerajaan seperti di kota-kota Atas Angin seperti madrasah, kutubkhanah(pusat persuratan dan perpustakaan rasmi kerajaan) , mahkamah, zawiah, sepengetahuan kita akan kewujudan institusi yang menerapkan pentadbiran Islam di premis-premis perdagangan pada zaman itu?

Saya perhatikan isu perbandaran Melayu tidak berapa diteroka dan hampir tak ada dalam silibus ‘Islamic City’ di univesiti-universiti. Karya Spahic Omar dan lain-lain hanya banyak mengambil model-model Asia Barat. Amat rugi jika kita orang rantau Melayu tidak mengembangkan pengetahuan perbandaran Melayu-Islam dan masih terikut-ikut model asing sebagai model ideal. Kewujudan elemen pra-Islam dalam kota-kota Melayu zaman Islam tidak bermakna ia tidak islami bahkan ia menjadikan kita unik sebagai model tamadun hibrid yang berupaya beradaptasi dengan elemen luar untuk maju ke hadapan.

Ini jugalah nasihat saya kepada Majlis Perbandaran Kota Bharu Bandaraya Islam.

Allahua’lam

-tm

Gambar: Pertukangan awal 1900-an dari Borneo menggambarkan sebuah masjid di Mandala Negara. (Tropenmuseum Digital Collection)


Wabak Zombie Rusa Di Kanada Dikhuatiri Mampu Menjangkiti Manusia

Sejak beberapa tahun lepas, sejenis penyakit yang dipanggil ‘chronic wasting disease’ (CWD) atau penyakit zombi menjadi ancaman utama kepada populasi rusa di Amerika Syarikat dan Kanada. Jika keadaan ini berterusan, lambat-laun CWD bakal menjangkiti manusia dan mencetuskan epidemik penyakit baru.

CWD dikesan di AS menerusi rusa yang ditangkap di sebuah kemudahan penyelidikan pada tahun 60-an sebelum ia mula dikesan di belantara Colorado pada 1981. Sejak itu, 26 negeri AS merekodkan kes CWD. CWD kemudiannya diisytiharkan sebagai endemik di Colorado, Oklahoma, Kansas, Nebraska, Minnesota, Wisconsin, South Dakota dan Montana.

Di Kanada pula, CWD mula muncul di sebuah ladang elk di Saskatchewan sebelum tersebar ke populasi rusa liar. Alberta kemudiannya mengesahkan merekodkan kes CWD pertama pada Disember 2005 menerusi rusa yang ditangkap berhampiran sempadan Alberta-Saskatchewan. Sampel rusa berkenaan yang dihantar ke makmal mendapati rusa tersebut sudah dijangkiti dengan CWD.

Mungkin ada menganggap CWD ini tidak merbahaya. Tetapi hakikatnya, ia termasuk dalam kelas patogen unik bernama prion – kelas penyakit sama seperti penyakit lembu gila, skrapi (penyakit yang menjangkiti kambing dan kibas) dan varian penyakit Creutzfeldt-Jakob (vCJD) yang mengakibatkan manusia jatuh sakit.

Tidak seperti bakteria dan virus yang merampas sel perumah, hal ini berbeza dengan penyakit jangkitan prion. Ini kerana prion tidak mengandungi gen dan terdiri daripada asid amino seperti protein-protein lain. Walaupun rusa merupakan perumah biasa bagi CWD di Amerika Utara, ia boleh juga menjangkiti spesies rusa lain seperti karibu, moose dan elk.

Haiwan yang dijangkiti tidak akan menunjukkan simptom selama dua tahun dengan simptom dikesan pada bulan atau minggu terakhir kehidupannya. Haiwan ini tidak akan takut kepada manusia atau haiwan pemangsa dan menunjukkan simptom seperti air liur meleleh, terhuyung-hayang, lumpuh dan perubahan tingkah laku.

Simptom-simptom ini menyebabkan sesetengah orang merujuk CWD sebagai penyakit zombi kerana ia boleh menjangkiti menerusi sentuhan haiwan kepada haiwan melalui air liur atau air kencing. Dalam tempoh dua tahun sebelum ia mati, ia akan makan, bergerak dan mengawan dengan haiwan yang sihat sambil mengeluarkan prion daripada badan secara berterusan.

Prion-prion ini tidak akan menjadi lengai apabila berada di luar perumahnya tetapi masih punya potensi jangkitan. Apabila ia bertambah di kawasan sekitarnya, ia berpotensi menjadi vektor terbaru jangkitan kepada haiwan dan manusia.

Pusat Pencegahan dan Pengawalan Penyakit (CDC) AS mempunyai sebab kukuh merasa bimbang dengan potensi jangkitan CWD terhadap manusia. Ini kerana pada tahun 80-an dan 90-an, penyakit lembu gila memusnahkan industri daging Amerika Utara dan Eropah serta membunuh 232 orang.

Penyakit lembu gila boleh mengakibatkan vCJD dengan simptom-simptom seperti perubahan tingkah laku, terketar-ketar, simptom persis dementia dan kematian. Dan ini berlaku apabila penyakit jangkitan prion berupaya melompat melepasi hadangan spesies seperti manusia.

CWD boleh dialami oleh manusia seperti pemburu atau pemakan dalam keadaan tertentu seperti pengendalian haiwan buruan yang kurang baik atau termakan daging yang tercemar. Ini kerana prion yang menjadi punca CWD tidak akan mati dan terus berjangkit walaupun selepas dimasak.

Tetapi bagi penyelidik dari Universiti Alberta, Margo Albus, ancaman CWD yang patut diberi perhatian bukan pada manusia tetapi spesies rusa. Ini kerana apabila seekor rusa itu lahir dalam kawasan epidemik CWD, ia akan mati awal. Ini sekaligus mengurangkan kapasiti penghasilan semula rusa sekaligus membunuh populasi haiwan itu secara perlahan-lahan.

Walaupun hal ini sukar dibuktikan di lapangan, penyelidikan populasi rusa sekitar Wyoming dan Colorado mendapati peratusan kematian membabitkan populasi rusa sekitar 19%.

Satu cara untuk mengatasi CWD ialah melalui proses pemantauan populasi rusa. Tetapi ia bukan sesuatu yang mudah disebabkan pergerakan rusa dan isu perubahan iklim. Setelah penyakit ini dikesan, maka ia perlu diperangi habis-habisan agar ia tidak mengundang masalah di kemudian hari. Hanya itu saja cara melindungi populasi haiwan liar daripada menjadi mangsa CWD dan mengelak penyakit zombi ini menjangkiti manusia.

RUJUKAN

Fox, L. (2022, 30 Mac). A ‘Zombie Disease’ Is Killing Off Canadian Deer. Vice.


Dilema PTPTN: Ditelan Mati Akal, Diluah Mati Pucuk

Hutang pelajar merupakan isu semasa di banyak negara. Bukan Malaysia sahaja yang sedang bergelut dengan sentimen para graduan. 44 juta Amerika Syarikat masih lagi mempunyai hutang pelajar; secara keseluruhan, amaun ini ialah AS$1.5 trilion, pada kadar faedah sebanyak 5.04%. Tidak boleh dinafikan bahawa angka ini memang besar. Namun isu hutang pelajar tidaklah begitu panas dalam masyarakat Amerika Syarikat, kerana asasnya kedua-dua parti mempraktikkan hukum kapitalisme mutlak. Komitmen Amerika dalam perkara ini jelas kerana rakyat mereka dikehendaki melanggan insurans oleh kerana ketiadaan jaminan penjagaan kesihatan universal.

Malaysia hanya mempunyai isu hutang pelajar yang sangat serius angkara percaturan politik kepartian. Terlalu lama anak-anak muda digemburkan dengan hasutan-hasutan supaya PTPTN tidak perlu dibayar jika parti tersebut menang. Hanya seorang figura politik sahaja sentiasa memainkan idea sedemikian yang tidak perlu disebut pun. Salah satu senjata politik yang digunakan untuk merangkul undi ialah pendidikan percuma.

Dari segi luar, memanglah tiada masalah untuk melaksanakan pendidikan percuma. Rakyat juga ibaratkan diberikan laluan seluas-luasnya untuk menambahkan senarai pengajian. Dengan pendidikan percuma, tidak dinafikan ramai yang mempunyai dua ijazah pun. Namun ilusi pendidikan percuma memerlukan salah satu daripada dua perkara: (1) sumber ekonomi yang sangat ampuh seperti bahan api atau (2) cukai yang tinggi. Biasanya hanya cukai sahaja yang berupaya untuk memperjuangkan pendidikan percuma, kerana sumber bahan api terikat kepada pasaran antarabangsa.

Tanpa kedua-duanya, Malaysia memang takkan ada harapan untuk mengimarahkan pendidikan percuma. Namun tiada parti politik yang mengimpikan idea ini berjaya membentangkan cara logik untuk mendapatkannya. Peralihan kuasa menunjukkan bahawa impian pendidikan percuma hanyalah impian. Benar sama sekali, kerajaan semasa tidak pernah menjanjikan pendidikan percuma dan pemansuhan hutang PTPTN. Namun manifesto parti meletakkan penangguhan bayaran sampai gaji RM4,000.

Dari segi fitrah, janji ini memang sangat baik jika berjaya dilaksanakan. Namun sekali lagi secara logik, ianya tidak boleh dilaksanakan. Gaji RM4,000 di Kuala Lumpur dan Pulau Pinang boleh dikatakan satu perkara biasa. Namun bagi kawasan perbandaran dan daerah, pendapatan RM48,000 setahun sekalipun tidak termasuk cukai pendapatan dan zakat boleh menjaminkan macam-macam. Maka imbangan keadilan dari segi pembayaran balik jelas sekali tidak sekata – di mana penduduk di luar bandaraya yang mempunyai gaji RM2,500 sudah boleh membuat simpanan besar, sedangkan rakyat di bandaraya terpaksa mengikat perut.

Bererti ketika dalam blok pembangkang, manifesto ini turut tidak logik untuk dilaksanakan. Disebabkan itulah kerajaan masih belum mempunyai formula yang sempurna untuk menyelesaikan pembayaran balik. Sebelum ini gaji minima pun dikehendaki bayar balik. Kemudian pengumuman dibuat yang mana golongan dibawah gaji RM2,000 sebulan dikecualikan. Namun mekanisme sedemikian memberikan tekanan yang sangat berat kepada golongan pertengahan dengan gaji RM3,000. Sekali lagi cara ini ditangguh, katanya buat beberapa bulan untuk mendapatkan formula terbaik.

Tindakan penangguhan ini memang mulia. Walaupun dikecam ramai, U-Turn ialah lebih baik daripada statik. Namun tidak mungkin sebuah kerajaan perlu U-Turn jika mempunyai formula dari awal. Perlu disoalkan juga tentang kredibiliti anak-anak muda dalam kalangan parti-parti kerajaan – apakah mereka yang merupakan bekas-bekas pelajar tidak langsung memiliki idea separa sempurna untuk ditambah baik? Jika sekali tangguh, tiada masalah – dilihat sekarang sudah berkali-kali ditangguh, seolah-olah kerajaan tidak keruan.

Maka PTPTN yang telah lama dikeji sudah menjadi dilema dalam kalangan masyarakat. Jika kerajaan menelan semua perbelanjaan, sudah tentu bajet kerajaan akan menjadi defisit yang besar. Jika kerajaan meluahkan pula, amarah rakyat bakal menjelma. Maka ditelan mati akal, diluah mati pucuk. Pinjaman yang kecil pun atas hasutan berpanjangan sudah menjadi rumit. Mungkin ada kerelevanan juga apabila Islam menggalakkan jawapan yang teliti kepada soalan-soalan terperinci.

Para penyokong kerajaan pula tidak boleh sekadar melepaskan batok di tangga dengan mengatakan “hutang wajib dibayar”. Jika diteliti dengan baik, hutang rumah dan kereta yang jauh lebih besar boleh sahaja dibayarnya. Rumah yang mempunyai kadar faedah 4.25% dengan pinjaman RM200,000 pun boleh saja dibayar RM890 setiap bulan tanpa gagal selama 30 tahun. Kereta pun begitu: pada harga RM44,800, rakyat dengan selamba membayar RM485 setiap bulan selama sembilan tahun. Itu belum lagi dikira dengan bayaran cagaran 10% pun.

Namun apabila isu hutang menyentuh tentang PTPTN, rakyat mendidih sekalipun pinjamannya RM20,000 sahaja. Langkah yang sama tidak boleh diambil atas kebencian yang ditanam secara politik akibat terlalu lama. Jelas sekali golongan penghasut telah lama menjadi ancaman kepada integriti sebuah ekonomi. Pendidikan percuma tidak jahat; sebaliknya, Malaysia perlu menaikkan semua kadar cukai untuk mendapatkannya, yang turut akan memberikan rezeki tidak terhingga kepada sektor kesihatan dan pengangkutan. Tol pun boleh dimansuhkan sepenuhnya jika cukai pendapatan diikat kemas pada 35%. Cukai barangan seperti VAT pun perlu tinggi, dengan CBP (GST) pada 20% sekurang-kurangnya.

Harus ditanya, wajarkah seorang peniaga kecil-kecilan diwajibkan bayar RM350 sebulan bagi setiap keuntungan RM1,000 yang dibuat? Wajarkah peneroka FELDA yang tua dan uzur dikehendaki bayar RM20 bagi setiap RM100 yang dibelanja? Pengorbanan rakyat secara keseluruhan ini dibuat semata-mata untuk memberikan pendidikan percuma dan pemansuhan tol kepada seluruh rakyat Malaysia.

Maka tiada persoalan lagi – PTPTN ialah sebuah kewajiban yang perlu ditunaikan walau apa pun ahli-ahli politik mengatakan. Sekali lagi, benar parti pemerintah tidak menjanjikan pendidikan percuma untuk Pilihanraya Umum Ke-14. Namun hasutan daripada Pakatan Rakyat telah lama tertanam. Malah ramai yang tidak tahu pun perbezaan antara Pakatan Rakyat dan Pakatan Harapan. Oleh itu kerajaan perlu mengambil kira secara fiskal dan fizikal suatu jalan yang memberikan rakyat fleksibiliti untuk membayar.

Mungkin kerajaan boleh membuatkan suatu dasar dimana rakyat boleh pilih kadar bayaran mengikut tahun. Jikalau mengikut kadar, barangkali perubahan inflasi dan komitmen bulanan akan melambatkan proses. Maka mengikatkan bayaran pada tempoh tahun lebih efisyen. Rakyat perlu diberikan fleksibiliti untuk membayar selama 5-20 tahun, dimana mereka perlu diberikan hak untuk menukar tanpa caj. Memanglah cadangan ini agak pelik – namun lebih pelik apabila pendidikan percuma pernah dicadangkan, yang kini tidak disebutkan.

Kadar ekonomi bukanlah satu alasan. Sisa-sisa Najib Razak boleh dikambus dalam masa tiga tahun pun, apabila ekonomi dijana semula dengan teliti. Kadar minyah mentah pun tidak seharusnya dijadikan alasan. Kerana jika dibuat alasan, apakah golongan cerdik pandai pembangkang lama tidak menjangkakan langsung kebarangkalian jatuhnya harga bahan api global?

Oleh itu salah satu langkah yang difikirkan boleh digunakan ialah pengikatan tempoh. Kerajaan harus fikirkan kadar faedah paling rendah yang tidak akan menekankan mana-mana pihak. Jika 2% paling sesuai, maka itulah sandarannya. Andai kata sebuah pinjaman diploma dan ijazah sarjana muda berada pada RM40,000, kadar bayar balik (sekali faedah) perlu diberikan cara sedemikian:

•	5 tahun: RM700
•	10 tahun: RM370
•	15 tahun: RM260
•	20 tahun: RM205

Kadar gaji tidak seharusnya dijadikan sandaran. Pinjaman tetap pinjaman, kerana seseorang yang bergajikan RM50,000 sebulan perlu bayar kadar sama bagi sebuah kereta yang dibeli seseorang bergajikan RM50,000 setahun. Jika Perodua Bezza yang dibeli, kadar RM570 sebulan itulah akan dibayar oleh semua pihak dengan pinjaman penuh sembilan tahun.

Usahlah bermain dengan persepsi bersalutkan statistik dan kenyataan bombastik. Bukan semua rakyat yang pandai. Buktinya jelas apabila Pakatan Harapan menang, ada yang menaikkan hantaran bahawa mereka boleh tidur lena sebab PTPTN dihapuskan, sedangkan perkara sedemikian tiada dalam manifesto pun. Dan satu lagi, berhenti mengatakan manifesto ialah janji. Definisi sebenar sebuah manifesto ialah perisytiharan bertulis kepada sebuah usaha. Jauh benar bezanya.


Arkitek-Arkitek Melayu Yang Hebat!

Hijjas Kasturi merupakan salah seorang arkitek terbaik Malaysia dengan kerjaya yang merangkumi lebih kurang setengah abad dan sering disebut sebagai “Bapa Senibina”. Beliau dilahirkan pada tahun 1936 di Singapura.

Ayah kepada Hijjas adalah berbangsa Melayu dan berasal dari negeri Pahang manakala ibunya pula berasal dari Tanah Jawa. Beliau membesar di Ukay Heights, Ampang. Walaupun membesar dalam keluarga yang susah pada zaman penjajahan Jepun semasa perang dunia kedua, Hijjas telah mendapat pendidikan awal di Rafles Institution dalam bidang seni dan pembinaan. Beliau kemudian meyambung pengajian dalam bidang senibina di International Correspondence School. Beliau pernah bekerja sebagai pelukis pelan di Singapore Housing Trust sewaktu menunggu biasiswa untuk menyambung pengajian dalam bidang senibina.

Pada tahun 1958, beliau dianugerahkan Biasiswa Colombo Plan yang diberikan oleh kerajaan Australia untuk melanjutkan pengajian dalam bidang senibina di Adelaide University dan seterusnya di Melbourne University, Australia. Beliau tamat pengajian di Australia dalam Ijazah Seni Bina dan Diploma Perancangan Bandar dan Wilayah pada tahun 1965 dan berhijrah ke Malaysia pada tahun 1967.

Kedatangan beliau ke Malaysia telah mengilhamkan kepada penubuhan Pusat Pengajian Seni dan Senibina di Universiti Teknologi MARA. Kemahiran beliau yang tersendiri sebagai peneraju arkitek telah membawa kepada penubuhan Hijjas Kasturi Associates secara rasminya pada tahun 1977.

Tabung Haji yang dibina pada tahun 1984 di Kuala Lumpur adalah merupakan projek terbesar dan antara yang terawal dibina menggunakan kreativi dan hasil reka bentuk diilhamkan oleh Hijjas Kasturi. Projek-projeknya yang paling terkenal termasuk Menara Maybank dan Menara Telekom di Kuala Lumpur, dan Pusat Konvensyen Antarabangsa Putrajaya.

ELEENA JAMIL

Diiktiraf sebagai salah seorang arkitek terbaik Malaysia abad ke-21, Ar. Eleena Jamil telah menjadi pencetus kepada revolusi penggunaan buluh sebagai salah satu material yang bersifat lestari di Malaysia. Eleena belajar di Welsh School for Architecture di Cardiff University, United Kingdom dan kemudiannya menyelesaikan ijazah MPhil yang memfokuskan pada perumahan bandar dan ijazah PhD dengan tesis bertajuk ‘Rethinking Modernism: the Sugden House and the Mother’s House” bersama Profesor Dean Hawkes.

Eleena Jamil Architect (EJA) ditubuhkan pada tahun 2005 dan sejak itu telah berkembang dengan mantap dengan portfolio kerja yang telah memenangi anugerah antarabangsa dan telah dipamerkan di banyak negara. ‘Projek Sekolah Millennium’, sebuah prototaip sekolah buluh di Filipina, dipaparkan dalam pameran ‘Design for the Other 90%: Cities’ (2011) di Cooper Hewitt Museum, New York dan disenarai pendek di Festival Senibina Dunia 2010 di Barcelona.

Eleena Jamil Architect juga telah disenaraikan dalam banyak pertandingan antarabangsa seperti ‘Perumahan Tahan Banjir’ yang dianjurkan oleh RIBA (2008) dan ‘Sekolah Bergerak’ (2011) dan ‘HOME: Perumahan Orang Tua’ (2013) yang dianjurkan oleh Building Trust International. Pada bulan Jun 2013, Eleena telah dijemput untuk membentangkan kerjanya di ‘Smart City: The Next Generation: Focus Southeast Asia’ di Berlin dianjurkan bersama oleh Aedes, ANCB:

Makmal Metropolitan dan Institut Goethe. Pada tahun 2014, beliau telah dijemput oleh Yayasan Hal Ehwal Kesatuan Global yang berpangkalan di Belanda untuk mengambil bahagian dalam pameran ‘Time-Space-Existence’ yang merupakan acara terkenal di Venice Biennale 2014 dan projek Bamboo Playhouse beliau telah disenarai pendek di Festival Seni Bina Dunia Singapura.

HJ ESA HJ MOHAMED

Ar. Esa Mohamed merupakan arkitek kelahiran Semerah, Batu Pahat, Johor. Beliau adalah Pengasas dan Pengarah Urusan Arkitek Jururancang Malaysia Sdn. Bhd. (AJM) yang banyak diberi kepercayaan untuk merangka pelbagai bangunan dan lanskap. Dalam dunia arkitek , beliau tidak asing lagi bagi perancangan dan seni bina berprestij seperti Perbandaran Subang Jaya, Pelan Induk Kuala Lumpur, Universiti Malaysia Pahang, Pelan Induk Putrajaya, Lapangan Terbang Antarabangsa, Kuala Lumpur, Datai Bay Resort Langkawi, Mid Valley City dan The Gardens, Sunway Pyramid, Pusat Konvensyen Kuala Lumpur, Hospital Sungai Buluh dan yang terbaharu adalah Pelan Induk TRX. TRX akan membangunkan tapak seluas 28.3 hektar di tengah-tengah pusat bandar Kuala Lumpur. Selain itu, beliau turut terbabit dalam beberapa projek gergasi di China, Pakistan dan Arab Saudi.

AR NAZLAN BAHARUDIN

Pengarah Urusan Arkitek Rekabina Sdn Bhd, Ar Nazlan Baharudin merupakan lulusan dari Nottingham School of Architecture pada tahun 1984. Semasa beliau menuntut di Nottingham, banyak karya beliau telah dipilih untuk dipamerkan oleh Royal Institute of British Architects. Setelah merancang dan membina pelbagai bangunan, beliau mempunyai visi yang mengharapkan industri senibina negara untuk kembali kepada kemahiran tradisional arkitek dalam merekabentuk.

Beliau juga telah bekerjasama dengan Sir Miles Warren dari Seni Bina Warren & Mahoney dan Bicuadro Architetti dari Itali bagi memenuhi wawasannya iaitu “Senibina untuk Masa Depan yang Mampan”. Beliau telah memenangi pelbagai anugerah seperti PAM Gold Award 2017 untuk Bangunan Azman Hashim, Sekolah Perniagaan Siswazah di Universiti Malaya.

DATO ‘DR AR NORZAM DARMIN

Ar Dato ‘Norzam Darmin merupakan pengasas Norzam Architect (NA), sebuah firma arkitek yang berpengalaman 25 tahun dan mempunyai lebih dari dua puluh orang kakitangan rekabentuk yang berbakat diasaskan pada tahun 1991. Memberi reka bentuk terperinci dan menggunakan teknologi terkini, Arkitek Norzam telah menyepadukan senibina, rekabentuk dalaman dan rekabentuk landskap sebagai pelengkap kepada sesebuah karya senibina. Antara projeknya termasuk pelbagai pembangunan bercampur, termasuk bangunan komersil dan bangunan bersejarah. Baru-baru ini, Ar Norzam telah diberi kepercayaan untuk mengendalikan projek pemuliharaan The Royal Polo Club di Pasir Pelangi untuk Duli Yang Teramat Mulia Sultan Johor, yang menerima anugerah Pujian untuk PAM Awards 2017.

LAr NIK MALIK BIN ZAINAL ABIDIN

Landskap Arkitek (LAr) Nik Malik bin Zainal Abidin merupakan pengasas Malik Lip & Associates Sdn Bhd, sebuah firma arkitek landskap yang merupakan perintis dalam perkhidmatan perundingan untuk senibina landskap dan perancangan alam sekitar di Malaysia sejak 1983. Dengan pengalaman selama lebih dari 50 tahun, firma beliau menawarkan nasihat perundingan landskap kepada sektor awam dan swasta dan terlibat dalam projek-projek seperti taman swasta, pembangunan kediaman, resort dan hotel, pembangunan institusi dan komersil dan projek luar negara di Emiriah Arab Bersatu, Vietnam dan India . LAr Nik Malik juga memenangi Anugerah Honor untuk projeknya Verve @ Suites KL Selatan di bawah Anugerah Reka Bentuk Landskap Kategori Profesional semasa Anugerah Seni Bina Landskap Malaysia ke-10 MLAA 2017.

LAr WAN SALAMATUL JUITA WAN HASHIM

Selain menjadi penerima Anugerah Arkitek Landskap muda pada tahun 2015, LAr Juita juga menyumbang dengan signifikan ke arah pembangunan profesion senibina landskap ketika dia menjadi ahli Majlis Institut Landskap Malaysia (ILAM) dari tahun 2010 hingga 2014. Pada tahun 2012, beliau telah menubuhkan firma beliau sendiri, Verona Design Sdn Bhd. Verona Design adalah firma perkhidmatan profesional yang terlibat dalam pelbagai rundingan reka bentuk, termasuk perundingan rekabentuk landskap. Projek Verona Design, Suria Residence, telah dianugerahkan Senibina Landskap Kediaman Terbaik di Asia Pacific Property Awards 2015. Sementara projek beliau yang lain, Universiti Subang 2 mencapai Anugerah Kehormat yang cemerlang di bawah Anugerah Rekaan Landskap Kategori Profesional oleh Anugerah Seni Bina Landskap Malaysia (MLAA) 2017.

LAr FAIROUZ CHE ANI

LAr Fairouz Che Ani merupakan pengasas firma perundingan reka bentuk di Shah Alam, MDLA Design Sdn Bhd pada tahun 2008. Firma beliau menggabungkan disiplin landskap seni bina, ekologi, reka bentuk bandar dan alam sekitar. LAr Fairouz telah merancang dan menyiapkan projek-projek yang terdiri daripada unit kediaman tunggal kepada seribu unit hektar untuk pelanggan swasta, organisasi masyarakat dan pemaju di Malaysia. LAr Fairouz telah memenangi beberapa anugerah yang meliputi ILAM MLAA – Anugerah Cemerlang 2016 untuk Perbandaran Elmina (Shah Alam), Merit Awards Laman MBPJ (Petaling Jaya) dan Cyber Valley Entrance Signage Competition (Cyberjaya) dan Anugerah Kecemerlangan di bawah kategori Professional Landscape Analysis & Study Awards untuk karyanya Pelan Induk Bio-Remediasi Sungai Subang, Elmina East semasa Anugerah Seni Bina Landskap Malaysia ke-10 MLAA 2017.

LAr MUHAMAD ZAEDI MOHD ASRI

LAr Muhamad Zaedi Mohd Asri merupakan pengasas LARZ Associates Sdn Bhd. Beliau telah menubuhkan firma ini bersama isterinya yang juga Pengarah Kreatif firma itu, Norain Mohamed Ayem di Setia Alam, Shah Alam. LARZ telah mengusahakan projek di seluruh Malaysia seperti Lembah Klang, Kota Bahru, Seremban, Langkawi dan Johor Bahru. LAr Muhamad Zaedi juga telah dianugerahkan Anugerah Kepujian di bawah Anugerah Penilaian & Analisis Landskap Kategori Profesional untuk projeknya Pelan Induk Universiti Malaya semasa Anugerah Seni Bina Landskap Malaysia ke-10 MLAA 2017.

LAr MOHD TAJUL ASHIKIN TAJUDDIN

LAr Mohd Tajul merupakan seorang arkitek landskap dan hortikultur dengan lebih daripada dua dekad pengalaman dalam bidang senibina lanskap. Pada tahun 2000 LAr Mohd Tajul mengasaskan Tajul LandArt. Firma itu telah mencipta projek-projek yang unik dan kreatif. Rekabentuknya mewujudkan gabungan yang harmoni di antara persekitaran luaran dan bangunan. LAr Mohd Tajul telah memenangi Anugerah Kepujian di bawah Anugerah Reka Bentuk Landskap Kategori Profesional untuk projeknya, Retro Lifestyle @ EV2 semasa Anugerah Seni Bina Landskap Malaysia ke-10 MLAA 2017.

LAr SHAHRUL RADZI MOHD YUSOF

Diasaskan oleh LAr Shahrul Radzi Mohd Yusof pada tahun 2003, Perunding Hijaureka Sdn Bhd adalah firma senibina landskap Malaysia dengan para profesional dari latar belakang berbilang disiplin dan pakar dalam senibina landskap, rekabentuk bandar dan perancangan pelancongan. Pasukan ini juga berpengalaman dalam rekabentuk landskap Malaysia dan keadaan alam sekitar serantau.

Dengan pengalaman selama 13 tahun dalam senibina lanskap, LAr Shahrul Radzi telah menempa nama dalam merekabentuk persekitaran yang menarik, dan bersifat lestari dengan penglibatan di dalam projek rekabentuk ruangan awam, taman awam, pembangunan kediaman dan komersil, taman pemulihan dan pembangunan, kawasan percutian serta ruang kerajaan, korporat dan kediaman. LAr Shahrul Radzi juga memenangi Anugerah Kepujian di bawah Kategori Profesional untuk Analisa Landskap & Anugerah Kajian untuk projeknya, Eco Transit City – Gerik Masterplan Landscape.

Selain daripada nama-nama yang disenaraikan di atas, terdapat lebih ramai designer Melayu di sebalik setiap rekaan bangunan, landskap, hiasan dalaman, artis-artis visual, artis 3D, malah poster-poster serta papan tanda yang kita lihat di tepi jalan. Mereka datang dari pelbagai lapisan dari peringkat professional hingga ke peringkat pelajar yang bekerja sebagai freelance designer, yang lebih memilih untuk menyumbang kepada kemajuan prestij seni negara walaupun jarang didendang nama mereka.

Rujukan:
1. The New Straits Times, (1965, Sept), 5.”Architect Hijjas first in big Aussie contest”.
2. Top 10 of Malaysia, (2017, Sept 11). Malaysia’s Top 10 Leading Architects
– http://top10malaysia.com/main/malaysias-top-10-leading-architects/
3. Kirsty Sier, (2018, Feb 28). Eleena Jamil And The Art Of The Architectural Intervention
– https://www.habitusliving.com/design-hunters/design-hunter-profile-eleena-jamil
4. Norzalina, (2017, Sept 21). Arkitek Landskap Wanita Termuda Di Malaysia.
– https://www.nona.my/kasihnya-terhadap-alam-sekitar-dorong-ibu-jelita-ini-muncul-sebagai-arkitek-landskap-wanita-termuda-di-malaysia-membanggakan/


Sumber Air Di Malaysia

Apa yang anda betul-betul perlu sebagai seorang manusia untuk hidup secara lahiriah? Ya, AIR.

Selalu kan orang cakap, manusia hanya mampu hidup 2-3 hari je kalau tak cukup air. Disebabkan itu, pernahkan kalian terfikir – dari mana datangnya sumber air yang keluar dari paip rumah masing-masing?

Air di Malaysia terdiri dari pelbagai sumber. Zaman atok nenek kita dulu, telaga/perigi/mata air. Kini, hanya dengan pulasan kepala paip, mampu mengeluarkan air bersih untuk kegunaan am dan harian bila-bila masa. Tapi air bersih tu datang dari mana?

Kalau kalian bermastautin di tempat yang kerap mengalami masalah bekalan air, pasti kalian cakna dengan keadaan sumber bekalan air di tempat tu, dan untuk pengetahuan yang lain juga, kebanyakan sumber bekalan air di Malaysia ni, datang dari empangan bekalan air buatan manusia.

Berdasarkan data dari data.gov.my, empangan buatan manusia yang digazet khas sebagai pusat bekalan air di Malaysia (hanya) ada 61 buah kesemuanya. Dengan pelbagai saiz, fungsi empangan yang berbeza bilangannya di setiap negeri ni hanyalah semata-mata sebagai penyimpanan air untuk bekalan kepada kawasan sekitarnya.

Empangan-empangan ni akan menahan air yang disalir dari mata-mata air di bukit dan gunung, lalu disalirkan sebaiknya melalui pengurusan jabatan air negeri masing-masing ke kawasan penempatan manusia berdekatan setelah dirawat. Rawatan bekalan air pula bukan sekadar menambah klorin di dalam air semata- mata.

Proses rawatan air dari bekalan semulajadi seperti empangan ini sangat rumit. Kebanyakan syarikat bekalan air (tidak kira di bawah kerajaan negeri mahupun swasta) memproses rawatan air seperti carta alir di bawah:

Apa yang selalu terjadi ialah apabila tibanya musim kering, air di empangan akan berkurangan akibat sejatan dan mengakibatkan tekanan air menjadi rendah untuk dibekalkan kepada penduduk. Maka terjadilah gangguan bekalan air, dan natijahnya pun dah ramai rasa setakat ni.

Sekadar peringatan bersama, dalam kita panik mengumpul bekalan mentah sebagai makanan, jangan kita lupa – badan kita lebih memerlukan air. Perlu diingat juga, yang menjaga, memantau dan menyelenggara sistem rawatan dan bekalan air ke rumah kita, juga manusia.

Pendek kata, berhentilah jadi babi pentingkan diri. Sibuk borong tisu tandas, makanan tin, takde air – tercekik juga makanan kat tekak tu.

Sekian, pesanan masyarakat untuk saya dan kita semua. Bawak-bawak la cakna dengan keadaan sumber air kita. Kita tetap perlukannya.

*Betul, selain dari empangan, kita juga ada kawasan tadahan air. Tapi mampu ke kalian perah tanah tu, keluarkan air dari dalamnya?

**Dari sumber data tu jugak mengatakan Melaka ada 5 empangan bekalan air, dan Selangor pula ada 7. Wow. Pelik kan, negeri yang banyak empangan tapi kerap tiada bekalan air? 🤔

***CUba bayangkan, di kala ‘kuncian dalam’ terlaksana, empangan pula tiada air sebab musim kering. Pergh


Sejarah Logo Paling Ikonik Di Dunia – Tayar Michelin

Pemilihan tayar menjadi aspek penting dalam pengendalian kenderaan, pembeli yang mempunyai bajet lebih akan mencari jenis tayar yang berkualiti dan tahan lasak di atas jalan raya.

Jenama-jenama tayar di pasaran memiliki gred dan kelas tersendiri bermula dari kelas premium seperti Dunlop dan Michelin, Firestone dan Hankook berada dalam kelas pertengahan, sementara Maxxis dan Apollo merupakankelas ekonomi tayar sederhana terbaik sehingga peringkat tayar jenis bajet dan berharga murah.

Jadi anda guna tayar jenama apa untuk kegunaan kenderaan harian? Dunlop, Hankook atau Maxxis? Tetapi bagaimana pula dengan jenama Michelin?

Walaupun tayar Michelin menjadi pengeluar tayar terbesar dan dikenali dunia, namun kisah menarik disebalik penciptaan karakter Michelin Man (atau dikenali sebagai Bibendum) pada syarikat Michelin jarang diketahui.

Penciptaan karakter Michelin Man

Syarikat pengeluar tayar tersebut diasaskan oleh dua orang adik-beradik iaitu Édouard Michelin dan André Michelin pada 28 May 1889, kira-kira 131 tahun lalu di sebuah kota Clermont-Ferrand, Perancis.

Umumnya, setiap syarikat mempunyai logo atau trademark tersendiri bagi membina jenama perniagaan mereka. Bagi Michelin, karakter Michelin Man menjadi tanda simbol ikonik dalam penjenamaan syarikat mereka.

Ada sesuatu yang unik dalam menghasilkan karakter Michelin Man. idea awal penciptaan karakter itu bermula apabila André dan Édouard berada dalam sebuah pameran Lyon Universal Exhibition pada tahun 1894 apabila mereka berdua melihat timbunan tayar di hadapan akan membentuk ‘fizikal manusia’ jika ditambah tangan.

Empat tahun kemudian, Setelah André melihat sebuah iklan dalam bentuk sketching itu menunjukkan sebuah restoran Perancis berkonsepkan Brasserie yang dilukis oleh O’ Galop. Dari sini tercetus ilham beliau untuk melakukan modifikasi pada idea awal yang didapati beberapa tahun lepas.

Kenapa tidak jika mereka menggantikan timbunan tayar berupa ‘lelaki’ dengan memegang segelas bir berisi paku?

Petikan daripada seorang pemuisi Roman bernama Horace ‘Nunc esl Bibendum’ yang membawa maksud ‘Masa untuk minum’ yang kemudian digunakan Michelin.

Slogan tersebut merupakan trademark terawal dan yang pernah digunakan Michelin dalam penjenamaan tayar mereka.

Tak lama kemudian, Michelin Man ‘dilahirkan’ dan mainkan peranan utama dalam syarikat sebagai ‘duta besar’ diseluruh dunia bagi syarikat pengeluar tayar terbesar.

Sekilas fakta tentang Michelin Man:

Sehingga 1930an, imej Michelin Man diseragamkan dan diubah suai berikutan karakter itu mengadaptasi evolusi tayar, ia nampak lebih realistik dan bersifat sportif sebagai simbolik sikap berlumba Michelin Man.

Pada tahun 1998, Michelin sekali lagi membuat penampilan baharu pada watak ikonik mereka dengan mengubah suai supaya ia kelihatan lebih dinamik dan moden.

Selain penjualan tayar, Michelin Stars atau Red Michelin Guide dijadikan rating system dan panduan rujukan hotel dan restoran Eropah yang memberikan penghargaan hingga tiga bintang Michelin untuk sesebuah syarikat terpilih.

Michelin menggunakan sebilangan besar seniman yang masing-masing membawa tafsiran mereka sendiri terhadap watak itu.

Untuk pemahaman lebih jelas, karakter fiksyen ini direka bagi tujuan komersial. Maka ia digunakan secara meluas dalam pelbagai bentuk untuk mempromosi penjenamaan syarikat tayar. maka tak hairan jika maskot Michelin boleh berubah pelbagai sikap dan watak mengikut negara.

Setelah lebih 100 tahun, maskot Bibendum masih kelihatan di seluruh dunia.

RUJUKAN:

The birth of the Michelin Man


Oh Indahnya Sejarah Melayu…

Siapakah raja Melayu “berketurunan pemerintah Sriwijaya” yang dikatakan pernah berkuasa di Lavo, iaitu satu kerajaan orang Mon di bahagian tengah “Thailand” (mengikut sempadan negara zaman moden sekarang) pada kurun ke-11?

Tidak lain tidak bukan, baginda ialah Sujita — atau dalam rekod prasasti Khmer — dicatatkan sebagai JAYAVIRAVARMAN.

Bacalah kisahnya di bawah, dengan penuh kesabaran. Tahun 1001 menyaksikan kemangkatan Jayavarman V, iaitu raja Angkor yang lama memerintah dari tahun 968.

Kekosongan takhta Angkor ini membuka peluang kepada kerajaan Haripunjaya (kini di utara “Thailand”) untuk menyerang kerajaan Lavo, iaitu wilayah penting yang dipertanggungjawabkan sebagai pos kawalan tentera Angkor di sebelah barat.

Kitab Jinakalamalipakaranam yang siap dikarang pada tahun 1528 merakamkan pergolakan yang berlaku:

“…Trabaka (raja negeri Haripunjaya),…bersedia untuk menawan negeri Lava (=Lavo)…Ucchitta-Cakkavatti, (raja) dari Lava bersedia untuk berperang…kemudian, muncul RAJA JIVAKA, dengan bala tentera yang besar, dari kota Siridhamma (di negeri Ligor/Tambralingga), dengan kapal yang banyak, menakluk Lava. Pada saat ini, kedua-dua raja (yang berperang itu) dengan tergesa-gesa terus bergerak ke arah bandar Haripunjaya…” (petikan daripada m/s 103, saya terjemahkan daripada bahasa Inggeris).

Nama “Jivaka” itu sebenarnya merujuk kepada bangsa raja tersebut, lebih tepatnya “Javaka”.

“Javaka” ialah label atau panggilan umum oleh teks-teks berbahasa Pali kepada kaum-kaum rumpun Melayu yang menuturkan bahasa-bahasa kelompok Austronesia. Rujuk juga kitab Culavamsa (Part II, m/s 183) yang memanggil bangsa Raja Chandabhānu, juga dari negeri Ligor, yang menyerang Sri Lanka pada lewat kurun ke-13 dengan istilah yang sama. Istilah ini BUKAN secara sempit hanya ditujukan kepada orang-orang dari Pulau Jawa, tetapi kepada semua ahli rumpun Melayu yang sangat luas.

Manakala pengarang kitab Camadevivamsa (m/s 103), menulis nama raja Melayu (“King Jivaka”) berkenaan sebagai SUJITA.

Haripunjaya dan Lavo ialah kerajaan atau negara kota (city-state) orang Mon. Kedua-duanya diyakini pernah menjadi sebahagian daripada persekutuan Dvaravati, yang merosot selepas ditelan oleh kempen hebat perluasan kuasa Angkor pada kurun ke-10. Rujuk peta Thailand, cari kawasan bernama Lopburi (nama Lavo mengikut sebutan Thai). Lokasinya di tengah-tengah daratan Indochina itu adalah sangat strategik.

Tidakkah pembaca sekalian berasa aneh? Mengapakah seorang raja Melayu, yang datang dari arah selatan (dari Semenanjung), tiba-tiba boleh memunculkan diri sebagai pihak ketiga, tiba-tiba boleh “menyibuk” pada ketika dua kerajaan Mon sedang bertempur, kemudian mampu pula menawan negeri yang menjadi tapak perperangan itu dengan mudah?

Sebahagian daripada jawapan kepada pertanyaan ini tersimpan dalam batu bersurat di Wat Ta Phraya, timur Thailand.

Sebenarnya, Sujita, raja Melayu Ligor/Tambralingga ini mempunyai pengalaman bertugas sebagai panglima tentera atau senapati Angkor sejak seawal tahun 962, dari era pemerintahan Rajendravarman II, iaitu raja Angkor sebelum Jayavarman V.

Dalam rekod bertulis di Wat Ta Phraya, gelarannya sebagai panglima dicatatkan sebagai “mratān khlon śrī narapatīvīravarmma” (Sri Narapativiravarman). Beri perhatian kepada nama “vira”.

Batu bersurat Prasat Khna tahun 1001 pula merakamkan Sri Narapativiravarman ini menyerahkan takhtanya di negeri Ligor (“dharmmanidhau”, “takhta Dharma yang dikelilingi laut”) kepada adindanya, Udayadityavarman, hakikatnya, bagi keperluan melaksanakan misi menawan Lavo tersebut. Sejarawan Kemboja, Lem Chuck Moth memegang tafsiran ini. Beliau turut mentafsirkan bahawa saudara kandung perempuan Sujita ialah isteri kepada Jayavarman V. Bermakna, Sujita juga ialah ipar kepada Jayavarman V — raja Angkor yang mangkat pada tahun 1001 itu.

Maka, Sujita bukan orang asing dalam istana Angkor. Di bawah kawalan baginda ada beribu-ribu orang tentera. Walaupun berasal dari Ligor yang terletak di Semenanjung Tanah Melayu, kawasan Lavo itu umpama padang permainan baginya. Tidak ada halangan untuk Sujita sesuka hati menyerang dan menawan negeri orang Mon, seperti yang telah diriwayatkan oleh mereka dalam teks Jinakalamali dan Camadevivamsa.

Apabila Sujita sudah menguasai Lavo, iaitu titik tengah rantau Indochina yang menjadi pos kawalan tentera Angkor, bererti seluruh empayar Kemboja juga berada dalam genggaman tangannya.

Sujita menempati takhta Angkor. Daripada gelaran Sri Narapativiravarman, kini sebagai raja Angkor baginda dimuliakan dengan nama JAYAVIRAVARMAN: Bagindalah “vira” yang ber-“jaya”.

Apakah kaitan Jayaviravarman, penguasa bumi Ligor dan Angkor, dengan “pemerintah Sriwijaya”?

Kita mengetahui bahawa Sriwijaya ialah satu empayar persekutuan yang terbentuk daripada banyak negeri Melayu dan Ligor antara anggota persekutuan ini. Sriwijaya mengamalkan sistem giliran untuk meletakkan maharajanya (warisan daripada era Funan), dan sistem ini masih diteruskan oleh kesultanan-kesultanan dalam Persekutuan Malaysia pada zaman moden.

Kaitannya ialah: AYAHANDA, atau DATUK, atau MOYANG Sujita dan adindanya Udayadityavarman, ialah raja negeri Ligor terdahulu YANG PERNAH MENDUDUKI TAKHTA KEMAHARAJAAN SRIWIJAYA melalui sistem giliran itu. Darah elit Sriwijaya mengalir dalam tubuh mereka.

Hakikatnya, kemunculan mengejut Sujita dalam peperangan antara Haripunjaya dengan Lavo, didalangi oleh arahan daripada dinasti Sriwijaya yang mahu memberi tekanan kepada pihak Angkor supaya tidak menyebelahi dinasti Sailendra. Dinasti Sriwijaya dan dinasti Sailendra ialah dua dinasti Melayu yang sama-sama berkuasa dalam empayar Sriwijaya tetapi sering bersaing untuk menguasai perairan Selat Melaka, laluan laut yang menguntungkan itu. Kelebihan kuasa politik dengan meletakkan Angkor di bawah pengaruhnya, membolehkan Sriwijaya mendominasi perdagangan antara dunia Timur dengan Barat.

Dalam kitab Camadevivamsa (m/s 104), putera kepada Sujita disebut “Kambojaraja”. Siapakah “Kambojaraja” ini?

Kambojaraja ialah SURYAVARMAN I, iaitulah raja Angkor (tahun 1006 hingga 1050) yang mengarahkan pembinaan Preah Vihear, bangunan indah yang menjadi rebutan antara Thailand dengan Kemboja.

^^^Sejarah Melayu yang BETUL, BUKAN seperti yang anda bayangkan selama ini, yang tak sudah-sudah berlegar dalam dunia “Melaka” dan “Palembang”.

Baru anda SEDAR, bagaimanakah standard MALAY HISTORY yang sepatutnya dicapai?


Kenapa Starbucks Terciduk Di Australia?

Apabila berbicara mengenai Starbucks ianya merupakan kedai kopi paling masyhur di dunia. Di Malaysia sahaja, Starbucks menjadi lambang status sosial seseorang insan dengan mempamerkannya melalui media sosial.

Tahukah anda bahawa Starbucks merupakan francais kedai kopi paling terkenal di dunia dan mempunyai lebih daripada 28,000 cawangan di 76 buah negara.

Namun begitu, ramai tidak tahu Starbucks mengalami kegagalan di Australia. Berikut adalah beberapa faktor yang menyumbang kepada kegagalan francais Starbucks di Australia.

1. Pertumbuhan Yang Terlalu Pesat

Starbucks China dikatakan membuka cawangan baru setiap 15 jam. Ianya merupakan bukti bahawa francais Starbucks ini mendapat sambutan hangat di pelbagai negara.

Namun, nasib tidak menyebelahi Starbucks Australia apabila terpaksa menutup sebahagian cawangan mereka.

Pada Julai 2000, Starbucks membuka cawangan pertama mereka di Sydney dan semenjak itu francais tersebut terus berkembang dengan begitu pantas.

Sejak tahun 2000 sehingga 2008, Starbucks Australia dikatakan telah membuka sebanyak 87 cawangan.

Kehadiran Starbucks di Australia yang begitu pesat dan mudah didapatkan didakwa menjadi punca kegagalan premis ini untuk terus bertahan.

Pembukaan cawangan baru di pelbagai lokasi membuatkan Starbucks kurang bernilai di mata masyarakat Australia.

Strategi pembukaan begitu banyak Starbucks akhirnya memakan diri apabila rakyat Australia tidak peduli dengan kebanjiran premis itu.

Malahan ketika kebanyakan cawangan Starbucks ditutup, rakyat Australia hanya hidup seperti biasa tanpa adanya demontrasi ataupun rapat umum.

2. Rugi dan terpaksa membuat pinjaman

Sepanjang tahun 2000 sehingga 2007 Starbucks bertapak di Australia, pihak pengurusan Starbucks Australia mengalami kerugian sebanyak RM426 juta.

Pada ketika itu, pengurusan Starbucks Australia berada dalam situasi sukar di mana pihak mereka terpaksa membuat pinjaman dari Amerika Syarikat sebanyak RM220 juta.

Oleh kerana situasi tersebut, Starbucks terpaksa menutup 61 cawangan mereka di seluruh Australia.

Walaupun francais besar Starbucks ini mendapat sambutan meluas di pelbagai negara lain tetapi ternyata Starbucks tidak mampu menarik minat warga Australia.

3. Kepelbagaian pilihan kopi tempatan Australia

Australia adalah sebuah negara yang merupakan antara pasaran kopi terbesar di dunia. Dianggarkan juga pendapatan daripada industri ini mencecah nilai RM24 billion pada tahun 2018 sahaja.

Sememangnya industri kopi di Australia tidak asing lagi kerana ianya telah bermula sejak tahun 1930. Hal ini kerana migran yang datang dari Eropah telah membawa perubahan dan banyak pengaruh kepada budaya kopi Australia.

Hal ini dapat dilihat apabila, migran dari Itali dan Greece telah membawa masuk budaya kafe serta memperkenalkan espresso kepada penduduk Australia.

Kafe ini menjadi tempat untuk bertemu dan bersantai bersama rakan-rakan serta mengenali barista tempatan.

Rakyat Australia lebih menggemari kopi flat white dan Australia macchiato iaitu merupakan menu istimewa mereka selepas daripada kedatangan migran dari Eropah.

Dua menu ini menjadi pilihan rakyat Australia dan boleh didapatkan di pelbagai café tempatan.

Starbucks mengetengahkan budaya kopi Amerika Syarikat yang menjadikan kopi sebagai satu komoditi. Di mana Starbucks mempunyai menu asas dan menawarkan minuman yang tinggi gula.

Hal ini tidak digemari oleh rakyat Australia yang lebih meminati kopi yang bertentangan dengan ciri kopi dari Amerika.

Beberapa faktor ini berjaya menyumbang kepada penutupan 61 cawangan Starbucks di Australia.

Dapat dirumuskan bahawasanya biarpun sesebuah perniagaan itu miliki nama besar tetapi strategi dan kuasa beli itu amat penting bagi memastikan perniagaan tersebut terus mandiri.


Terusan Wan Mat Saman: Lambang Kebijaksanaan Ilmu Pengairan Orang Melayu

Terusan Wan Mat Saman merupakan satu projek pengairan yang telah menyumbang kepada pembangunan ekonomi Negeri Kedah pada abad ke 19. Ia dibina menggunakan 100 peratus kudrat manusia sekaligus menjadikannya terusan buatan manusia terpanjang di Malaysia.

Kesan pembinaan terusan ini telah menggalakkan petani membuka tanah-tanah baru untuk tujuan pertanian dan menyumbang kepada pertumbuhan ekonomi negeri. Tetapi sayang, ia kini terabai berikutan tiada perhatian dari pihak berkuasa. Tetapi sebelum kita menelusuri ke masa sekarang, kita perlu lihat bagaimana ia bermula.

Sebelum
pembinaan Terusan Wan Mat Saman, sejarah pembinaan terusan di Kedah sudah
bermula lebih awal daripada itu. Terusan pertama yang dibina ialah pada tahun
1627 bermula dari Kayang (kini Kangar, Perlis) hingga ke Anak Bukit disusuli
sebuah lagi terusan yang dikenali sebagai Sungai Baharu Gunung yang dibina dari
Alor Janggus ke Sungai Gunung. Ini ditambah satu lagi terusan dibina dari
Mergong ke Pumpong. Kesemua terusan ini dibina semasa pemerintahan Sultan Rijaluddin
Mohammed Shah yang memerintah dari 1625 hingga 1651.

Seterusnya, dua terusan lagi dibina pada abad ke-18 dengan sebuah terusan dikenali sebagai Sungai Kecil Anak Bukit (1735) disusuli oleh Sungai Baru Kubang Rotan (1771). Pada awal abad ke-19, Wan Ismail (bapa kepada Wan Muhammad Saman) terlibat dalam usaha pengorekan Sungai Korok (dari Senara/Kampung Padang Kerbau yang terletak di Mukim Rambai ke Kampung Dan di Mukim Padang Kerbau).

Beliau juga bertanggungjawab mengusahakan pengorekan terusan Sungai Terus antara Sungai Simpor dan Sungai Muda pada tahun 1818. Kesemua terusan ini dibina pada zaman pemerintahan Sultan Ahmad Tajuddin Halim Shah (Sultan Ahmad Tajuddin II) (1797-1843). Kesemua terusan ini dibina dengan tujuan membekalkan air ke kawasan sawah padi, dusun dan perhubungan air dari satu tempat ke tempat yang lain.

Selepas
dilantik sebagai Perdana Menteri Kedah oleh Sultan Ahmad Tajuddin III pada
tahun 1870, Wan Muhammad Saman berusaha mencari pelbagai idea baru dalam
memajukan negeri Kedah termasuk melihat aktiviti pembangunan yang rancak
berlangsung di Siam. Dalam salah satu lawatannya ke Negara Gajah Putih itu,
beliau amat tertarik dengan terusan-terusan yang wujud di Bangkok. Selain
berperanan menyalurkan air, terusan-terusan ini juga menjadi jalan perhubungan
dan pengangkutan penduduk di situ.

Sekembalinya
Wan Muhammad Saman dari Bangkok, beliau mendapat aduan daripada penduduk
sekitar yang mengadu tanaman padi mereka tidak menjadi dan sedikit sahaja padi
yang dihasilkan. Justeru, sebuah terusan baru perlu dibina atas banyak sebab
seperti:

i.
Sawah di kawasan berkenaan hanya mengharapkan air hujan semata-mata dan tiada
cara lain untuk petani mendapatkan sumber bekalan air.

ii.
Kemungkinan berlaku banjir sekiranya hujan turun terlalu lebat.

iii.
Terusan boleh digunakan sebagai laluan yang menghubungkan antara satu tempat
dengan tempat yang lain, iaitu pada ketika itu penduduk hanya menggunakan
sungai sebagai laluan perhubungan.

iv.
Sekiranya sesuatu kawasan kekurangan air, terusan digunakan untuk menyalurkan
air dari sungai besar. Jika sesuatu kawasan itu mengalami lebihan air, terusan
berperanan untuk menyalurkan air ke kawasan sawah lain yang memerlukan air.

Sebelum
memulakan projek terusan ini, Wan Muhammad Saman menghadapi pelbagai masalah
dari aspek teknikal hinggalah isu tenaga buruh. Terusan yang akan dibina ini perlu
melalui pelbagai jenis hutan termasuk hutan paya yang mengandungi pokok bakau
dan nipah. Selain itu, wujud juga masalah menentukan saiz terusan yang hendak
dibina wujud disebabkan tiadanya garis panduan tertentu seperti keluasan,
kelebaran dan jarak yang terlibat.

Bagi mengatasi masalah yang dibangkitkan, beliau telah menjemput seorang tukang pelan untuk membuat peta terusan yang bernama Encik Embi dan dua orang juruukur yang bernama Haji Kechik dan Fakhruddin serta dua orang pegawai dari Siam untuk memberi nasihat teknikal. Peta terusan yang dilukis penting bagi memastikan terusan tersebut dibina secara lurus.

Bagi mengatasi masalah kekurangan tenaga buruh, Wan Muhammad Saman menggunakan kedudukannya sebagai Perdana Menteri untuk mendapatkan tenaga buruh dan menggunakan budi bicara untuk mengarahkan orang Melayu bekerja secara percuma. Beliau memperkenalkan sistem kerah untuk menjalankan projek menggali terusan.

Pembinaan terusan dimulakan pada tanggal 10 Syawal 1303 Hijrah (13 Ogos 1885) melibatkan tiga fasa iaitu fasa pertama bermula di Lubuk Katong (bertentangan dengan Masjid Tandop kira-kira 3 kilometer dari Alor Setar) sehingga ke Kota Sarang Semut. Kini, Lubuk Katong dikenali sebagai Tandop kerana di sinilah dibina sebuah kunci air yang berfungsi mengawal aliran dan paras air semasa musim tengkujuh dan musim kemarau.

Apabila fasa pertama siap, fasa kedua pula bermula dari kaki Gunung Jerai (Gurun) sehingga ke Kota Sarang Semut. Fasa ketiga pula bermula dari Lubuk Katong sehingga ke Tanjung Chali yang terletak di tebing Sungai Kedah. Terusan ini telah mewujudkan sistem pengairan yang sistematik untuk kemudahan petani mengairi sawah di samping mengalirkan air keluar apabila tidak diperlukan.

Berdasarkan
rekod sejarah, kerja-kerja mengorek dibuat dengan menggunakan alatan
tradisional seperti cangkul, parang, raga, cam dan cop. Oleh sebab itulah,
Terusan Wan Mat Saman turut dikenali sebagai Sungai Korok yang bermaksud
‘Sungai Yang Digali’. Bagi memastikan rakyat tidak menghadapi sebarang
kesulitan, Wan Muhammad Saman telah mengarahkan penghulu membuat jadual giliran
untuk anak buahnya supaya tidak timbul masalah sawah terbiar semasa projek
pembinaan terusan ini berjalan. Penghulu pula melantik seorang mandur (dikenali
sebagai Kweng dalam Bahasa Thai) dengan tujuan melicinkan peraturan berkerja.
Pekerja ini perlu patuh kepada arahan ‘Tok Kweng’ dalam melaksanakan pekerjaan
yang diberikan.

Sistem kerahan yang digunakan Wan Muhammad Saman menyebabkan setiap orang wajib menyumbang tenaga terhadap projek terusan itu. Bagi orang tua atau uzur, mereka ditugaskan membekalkan makanan kepada para pekerja. Sekiranya ada yang ponteng tanpa sebab munasabah, maka mereka akan dihukum dengan hukuman keras seperti rotan.

Tetapi itu tidak menghalang ramai pekerja melarikan diri ke Pulau Pinang. Hal ini berlaku kerana mereka tidak sanggup berkerja berikutan tiada upah, sakit dan meninggal dunia akibat demam malaria sehingga dikatakan tali kelambu yang digantung pada waktu malam putus disebabkan hurungan nyamuk. Malah, nyawa Wan Muhammad Saman diancam beberapa kali apabila diserang beberapa pekerja yang tertekan.

Buruh Cina pula digunakan bagi menyiapkan fasa ketiga terusan yang bermula dari Lubok Katong hingga ke Tanjung Chali. Upah yang dibayar antara $2.00 hingga $3.00 sehari untuk mengorek di kawasan yang orang Melayu tidak sanggup dilakukan terutama di kawasan paya dan ramai pekerja telah m4ti semasa fasa ketiga berjalan. Pembinaan terusan ini melibatkan kos yang besar dan Wan Muhammad Saman terpaksa mengeluarkan wang simpanannya sendiri untuk menjayakan projek ini.

Pada satu ketika, beliau sudah kehabisan wang untuk membayar upah dan terpaksa melengahkan pembayaran upah kepada pekerja Cina. Akibat kelewatan itu, sesetengah dalam kalangan mereka mula berasa tidak puas hati dan marah sehingga merancang untuk membvnvh Wan Muhammad Saman. Namun, rancangan tersebut terbantut apabila Perdana Menteri Kedah itu berjaya melunaskan bayaran upah mereka dengan menjual harta bendanya sendiri.

Bagi mengelakkan musim hujan dan musim menuai padi, pembinaan terusan ini dilakukan pada waktu siang dan malam tanpa henti. Bagi memastikan terusan yang digali dalam keadaan lurus, pekerja-pekerja menggunakan jamung (obor) dan unggun api yang dipasang pada waktu malam mengikut peta yang dilukis oleh Encik Embi. Api yang dilihat dijadikan panduan untuk mengorek terusan supaya tidak kelihatan bengkang-bengkok dan pengaliran air tidak tersekat apabila siap nanti.

Akhirnya pada 12 Julai 1895, terusan sepanjang 22 batu (35 kilometer) dengan lebar 24 kaki (8 meter) dan kedalaman 5 kaki (1.8 meter), melibatkan kos $35,000 atau $35 serelung akhirnya siap dengan tempoh pembinaan selama 10 tahun. Sebagai menghargai jasa Wan Muhammad Saman, Sultan Abdul Hamid Halim Shah berkenan menamakan terusan itu sempena nama Perdana Menteri Kedah itu dan mengurniakan ‘Ampun Kurnia’ berupa 40 relung tanah, 20 relung sebelah kanan dan 20 relung sebelah kiri jalan kepada beliau. Beliau juga diberi izin menjual tanah itu pada kadar $3 serelung kepada peneroka atau menyewakan kepada mereka pada kadar sewa tahunan 50 sen serelung.

Kejayaan pembinaan Terusan Wan Muhammad Saman telah membawa banyak perubahan kepada pembangunan negeri Kedah. Tanah yang dahulunya terbiar dan berpaya berubah menjadi kawasan tanaman padi yang akhirnya menggalakkan penglibatan penduduk setempat dalam bidang pertanian. Kejayaan pembinaan terusan tersebut turut mendorong Wan Muhammad Saman membina sebuah terusan lain yang menyambungkan Sungai Pendang dengan Sungai Kangkung.

Pembinaan terusan ini telah berjaya meningkatkan keluasan tanah yang ada untuk tanaman padi. Pada tahun 1909, Negeri Kedah membekalkan lebih daripada sejuta busyel beras ke Pulau Pinang setiap tahun. Ganjaran ‘Ampun Kurnia’ yang dikurniakan oleh Sultan Abdul Hamid terhadap Wan Muhammad Saman turut mencetuskan minat beberapa orang pembesar, kerabat diraja dan kakitangan kanan negeri untuk membina terusan kecil yang disambung ke Terusan Wan Mat Saman:

i.
Wan Yunus / Wan Yusof (Bekas Majistret Daerah Kota Setar) telah mengorek
terusan Sungai Daun, Sungai Limau dan Sungai Sedaka.

ii.
Tun Minah telah mengorek Sungai Dulang.

iii.
Tuan Syed Othman telah mengorek Sungai Yan Kechil.

iv.
Tunku Yaakob telah mengorek Sungai Alor Changlih pada tahun 1890 (terusan dari
Jitra ke Kuala Jerlun).

v.
Haji Wan Yahya bin Wan Muhammad Taib (bekas Setiausaha Kerajaan Negeri Kedah
dan bekas Pegawai Daerah Kubang Pasu) telah mengorek Sungai Korok Wan Yahya
(dari Kodiang ke Kuala Sanglang)

Selepas itu, beberapa terusan lagi telah dikorek bagi menghubungkan Tanah Merah, Pendang ke Sungai Kangkung yang dikenali sebagai Terusan Tokai Tanah Merah dan terusan kecil lain yang masih digunakan hingga kini seperti Sungai Kota Sarang Semut dan Sungai Simpang Empat. Selepas tahun 1909 atau lebih tepat pemeteraian Perjanjian Bangkok 1909, pentadbiran British tidak membina terusan baharu.

Sebaliknya, mereka hanya membersihkan dan meluaskan terusan sedia ada yang dibangunkan oleh orang-orang Melayu. Pembinaan Terusan Wan Mat Saman merupakan asas kepada perkembangan penanaman padi di Kedah sehingga mendapat jolokan sebagai ‘Negeri Jelapang Padi’. Bagi memastikan terusan ini dijaga, kerajaan negeri turut menggubal satu undang-undang berkenaan terusan di mana penduduk yang menetap di sekitar kawasan terusan dikehendaki menjaga kebersihan terusan, tidak membuang sampah dan tidak dibenarkan membina titi merentasi terusan.

Kesan daripada pembinaan terusan ini menyaksikan lebih banyak tanah dibuka untuk penanaman padi yang menyumbang kepada pembinaan lebih banyak terusan di sekitarnya. Terusan yang masih digunakan sehingga hari ini ialah Sungai Simpang Empat, Sungai Kota Sarang Semut, Sungai Limau dan Sungai Guar Cempedak. Selain itu, kesan pembinaan terusan ini turut menggalakkan ramai penduduk membuka perkampungan baharu.

Keadaan ini menyebabkan wujudnya petempatan berjajar di sepanjang terusan tersebut. Ini membawa kepada kewujudan beberapa pekan kecil di sepanjang terusan ini seperti Tandop, Simpang Empat (lebih dikenali sebagai Simpang Empat Kangkung oleh penduduk tempatan), Kota Sarang Semut, Guar Cempedak dan Gurun.

Pekan ini telah berkembang kesan daripada kemajuan pertanian di sekitarnya dan turut memainkan peranan sebagai pencetus kepada perubahan pemikiran masyarakat. Terusan ini juga dijadikan asas kepada pembinaan jalan raya utama yang dibina di atas longgokan tanah di tebing terusan. Jalan raya itu masih kekal sehingga kini yang menghubungkan Alor Setar – Sungai Petani serta tempat lain di selatan (Laluan Persekutuan 1).

Tetapi sayang seribu kali sayang. Terusan Wan Mat Saman yang berusia 134 tahun sepatutnya menjadi antara warisan sejarah Kedah, kini didapati semakin terbiar, sepi dan dipenuhi sampah akibat kurang penyelenggaraan oleh pihak berkuasa. Pada bahagian tertentu terusan, sampah yang hanyut tersangkut pada rumput panjang di tebing sehingga mengakibatkan aliran air tersekat terutama semasa musim kemarau.

Antara bahagian terusan yang dikesan menjadi tempat longgokan sampah dan dipenuhi rumput ialah sekitar Tandop, Simpang Empat, Kota Sarang Semut, Sungai Limau dan Guar Chempedak. Akibatnya, air di dalam terusan bertukar menjadi hitam sehingga menyakitkan pandangan terutamanya pengguna jalan raya dan pelancong yang berkunjung ke Kedah. Lebih menyedihkan, struktur fizikal yang dibina sebelum ini seperti kunci air juga tidak lagi diselenggara menyebabkan ia tidak lagi berfungsi dan dibiarkan rosak begitu saja.

Aneh, suatu ketika dahulu atau lebih tepat tahun 2017, Lembaga Kemajuan Pertanian Muda (MADA) yang bertanggungjawab menguruskan terusan berkenaan pernah menerima Anugerah Warisan sempena Kongres Antarabangsa Persatuan Penyelidikan dan Kejuruteraan Hidro Alam Sekitar (IAHR). Dengan anugerah sebegitu, ia seharusnya memberi motivasi kepada pihak berkuasa untuk memelihara dan memulihara khazanah sejarah negeri yang berharga. Tetapi difahamkan, terusan itu memerlukan kira-kira RM1.8 juta setahun untuk kos penyelenggaraan, pengindahan dan mengekalkan fungsinya sebagai terusan.

Dengan kos sebegitu, tidak hairanlah mengapa kerajaan negeri diketuai Menteri Besar, Datuk Seri Mukhriz Mahathir memberi alasan kekangan kewangan sebagai halangan untuk memulihkan semula Terusan Wan Mat Saman. Sambil mengakui Kedah mempunyai banyak peninggalan sejarah yang boleh dibangunkan sebagai tempat tarikan pelancong, Datuk Seri Mukhriz turut menyatakan kesemua tapak berkenaan sudah sedia untuk dinilai.

Tambahnya lagi, “Kita ada senarai lokasi bersejarah di Kedah, malah diakui nilai sejarah sangat tinggi termasuk terusan itu. Kalau boleh kita mahu buat sesuatu untuk bangunkan beberapa kawasan untuk pelancongan yang pastinya menarik ramai pelancong. Jika kita tidak menghadapi kekangan kewangan, sudah tentu semua tempat bersejarah termasuk terusan akan dimajukan.”

RUJUKAN:

1.
Ibrahim, Johan Afendi, Ahmad, Mohamed Zaki dan Abdul Razak, Norhanim. (2015). Terusan
Wan Muhammad Saman (1895-2015): Tinggalan Sejarah dan Potensinya Sebagai Sebuah
Produk Pelancongan. Jurnal Perspektif Jil. 9 Bil. 1(1-15) ISSN 1985-496X /eISSN
2462-2435. Universiti Utara Malaysia. http://ir.upsi.edu.my/3628/1/Terusan%20Wan%20Muhammad%20Saman_1895_2015_tinggalan%20sejarah%20dan%20potensi%20sebagai%20sebuah%20produk%20pelancongan.pdf

2.
Iskandar, Petah Wazzan. (2019). EKSKLUSIF: Terusan Wan Mat Saman kotor, jadi
parit terbiar. Berita Harian. https://www.bharian.com.my/berita/nasional/2019/02/532516/eksklusif-terusan-wan-mat-saman-kotor-jadi-parit-terbiar

3.
Iskandar, Petah Wazzan. (2019). Kekangan kewangan punca terusan tidak
dipulihara. Berita Harian. https://www.bharian.com.my/berita/nasional/2019/02/533843/kekangan-kewangan-punca-terusan-tidak-dipulihara